정조 18년
甲寅四月二十八日卯時上御熙政堂日次儒生殿講抄啓文臣親試大臣備局堂上引見入侍時行都承旨鄭大容行左承旨林濟遠右承旨李勉兢左副承旨洪義浩右副承旨兪漢寧同副承旨李儒慶記事官鄭文始假注書李允謙事變假注書韓致重記注官曺亨壽安經心領議政洪樂性左參贊洪秀輔行司直金持默戶曹判書沈頤之行副司直徐有防吏曹判書金思穆開城留守李秉鼎行副司直李敬懋行大司諫李敬一持平崔守魯獻納李貞運副校理崔獻重修撰韓光植以次進伏訖上曰抄啓文臣試官以下先爲行禮領府事蔡濟恭一提學鄭民始檢校直提學金載瓚原任直閣徐龍輔檢敎直閣徐榮輔南公轍殿講試官行副司直閔鍾顯吏曹參議金履翼副司直成鼎鎭兵曹正郞洪大協兵曹佐郞李元八入就位引儀唱行禮進前訖樂性等曰日來聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣上敎樂性曰卿方服黃連云夏節尙早而以八耋之年連服涼製老人筋力爲之奇幸矣上命民始書親試表題曰擬齊閭丘老人謝乞得壽富貴於王詩題曰五風十雨天時好賦題曰旣醉八章備五福勉兢跪啓請宣敎懸題訖上曰吳泰曾崔光泰權晙黃基天李東萬姜浚欽柳遠鳴趙萬元則出往閤外各於公廨製進其餘文臣使之各坐可也勉兢曰抄啓文臣中鄭取善以其不閑公令之文來呈草紙矣上敎取善曰製則許爾一年之暇而已有前例之可據者矣予嘗受益於爾祖者多矣至今不忘其在念舊之義予豈不使汝成就乎且汝以年少新進眞實若此爲之嘉尙焉上敎樂性等曰向日之處分於卿等者專爲卿等地也豈有他意乎今幸兩元老登筵自此以後可以和顔色好好相對矣前後筵敎卿等必皆聞知今豈有他說乎樂性曰臣罪如山而獲蒙恩造今日登對獲近耿光且感且幸罔知攸達矣逖違之餘得借方寸而顧臣病情尙覺迷瞀雖有所懷亦難罄陳而第伏念前後過中之擧及不忍不敢承之敎實非所望於聖明之世自今日快示悔悟之意仍命亟收禁令以開言路卽臣區區之望也上曰雖在小官固無不可言之事況大官乎予豈欲杜言路而然也今番之事予實有商量者存亦非樂爲耳以予情地不得不然而卿等元老也今登初筵無怪其有一言故予亦以一言答之今若言之不已實非所望於卿等也今筵則必欲和顔以見之好言以對之況是年何年歡祝之誠雖令日日蹈舞未爲過也與卿等元老好好相對酬酢豈非美事乎一番云云未爲不可而卿若不知此意言之不止則予則有前日下敎彼試所承旨詳知顚末當使之誦傳矣以下六行刀割樂性曰近日三司事亦多慨然矣連日違召果何義也上曰此則卿言誠然矣近來兩司之逐日出牌予果有意而觀其所爲便同戲劇玉堂之徑出擧措尤涉駭怪今忽入來又何意思如此者決不可置之三司卿其請罪可也濟恭謂樂性曰三司今方登筵不可如是爲言矣樂性曰臣非指今日三司入侍者而言矣前日違召者非也今日入來則是也臣何可請罪上曰今日入來者卽前日違牌者也領府事則以彼三司之登筵猶爲多幸而有此言乎如許三司豈可無罪流放竄謫無所不可矣濟恭曰今日以前則殿下以不忍聞之敎鉗抑諸臣矣爲三司者進旣不敢遽言則違召固無怪矣而今日入來烏可已乎三司之事亦非曰無罪而臣則切以爲此皆殿下自反處也不宜專責於臣下矣上曰何爲其然也濟恭曰近日殿下輒下不忍之敎自傳命之承史皆曰不忍聞不敢傳云爾則可知其爲萬萬過中萬萬不忍聞之端矣臣事殿下今幾年矣每仰殿下辭氣雍容不迫克遵一部論語而以近日辭敎觀之則殆或近於暴發曾聖之末端申戒專在辭氣者此也豈不有乖於大聖人愼辭令之義乎三司之連事違牌臣亦驟見而心竊訝之及反設以身處其地而更思之違牌之外亦無奈何矣殿下旣以不恐聞之敎預防進言之路又以受啓之承宣謄啓之注書皆有此敎然則彼三司亦將何所容手乎上曰入來停啓何難之有況啓草之已付丙者乎濟恭曰停之一字此何敎也爲以下十九字刀割涉禁之言臣固不敢而衮躬闕失臣何敢不言乎上曰今筵則欲好好經過卿何必如是爲言乎濟恭曰書曰禹拜昌言皐陶曰都禹曰兪都兪吁咈罔非好言臣亦當以好言仰奏矣殿下登極之初嘗敎于臣等曰三司公論之關係停連者則人君決不可干預臣至于今莊誦不忘矣上曰卿言亦似然矣而此皆出於卿之好辯也登極之初予亦誠有是言而其時則以外廷之事而言之今番則有異於是卿豈不諒乎大抵卿等則處義得當卿之日前箚子可謂得體領相之疏後引疾亦甚穩當足可洗前左相兩原任之恥矣卿等俱是五十年立朝之人朝體道理卿等當知之十五行半刀割濟恭曰傳曰過而不改悅而不繹其亦末如之何矣殿下旣以受而爲過爲敎又不以臣等之言爲不是而但曰過云而已好之而已則是乃過不改而悅不繹也末如之何之訓不幸近之矣仲虺贊君德必曰改過不吝者良以此也樂性曰此何等時也上奉殿宮永享億萬年無疆之福上下悅豫同樂太平此誠群下之至願而雖一事半事若有貽惱於殿宮則聖心當如何乎此後則更勿爲過中之擧千萬切祝上曰卿言如此故予旣許付三司矣卿勿復言樂性曰以臣癃病久忝中書以致朝象之如此至於簿書期會亦不得如例修擧特蒙鞶褫改卜賢德以幸國事是臣今日之顒祝也上曰卿是朝廷福星二十四考中書卿可當之何乃辭巽如此乎元老耆耉自當臥閤論道亦不當責以機務勉副二字非所可論然則今日卜相好矣命書傳敎曰卜相濟遠曰卜相事命下矣領議政洪樂性命招何如上曰依爲之出擧條濟遠曰卜相事命下矣政官牌招開政何如上曰依爲之出擧條上曰領相則姑退賓廳承旨一員同爲出去卜相單子封入可也濟恭曰臣之所請卽二件事也三司合啓雖以人主之尊決不可與奪則先收禁令俾伸公議至於歲一見之敎雖非出於朝紙之事而此則尤萬萬非常之過擧以殿下聖明豈眞有是擧而王言一出群情驚惑亟賜還收斷不可已矣上曰歲一見云云此是未然之事不必如是爲言至於禁令還收之請則卿言旣至此其在尊禮之道有難靳持爲卿顔面特開一條之路今日三司若發收禁令之啓則予當受之矣如是則卿等之言予皆從之矣卿復何言濟恭曰今若只許收禁令之啓而不許原啓之更發則烏在其從施之意乎此啓不發則天經地緯將壞盡無餘矣上曰是何言也頃日傳敎宣諭時承旨何不詳傳而領府復有此言乎然則予將自誦而口傳之矣濟恭曰此非如是下敎者也聖敎之下雖萬萬惶悚然而疏章之付丙古或有之而合啓之燒火前所未聞殿下之一言一動將以爲法於聖子神孫後世或以此爲據以私好惡有所與奪於公議則是豈我聖上億萬年裕昆之道乎上曰卿以予之此擧謂之無前而予之情理亦豈不無前乎近來所謂臺啓都是眉睫間覬覦未見其眞箇誠意況其所燒者非啓辭而卽啓草也卿何必如是爲言以下二十五行刀割敬一等曰鄭妻事上曰不允出擧條敬一等曰德相事云云上曰不允出擧條敬一等曰尙喆事云云上曰不允出擧條以下四行半刀割仍命書榻敎曰入侍三司許遞勉兢進前曰今日三司設或有不善周旋之擧殿下旣以諸臺之違牌責其不誠而及借方寸之地如是遞斥今政差出之臺諫亦豈有傳啓臺廳之望乎一邊許收禁令之啓一邊下飭政院之敎殿下前後之敎不無異同諸臣將何以適從乎近日諸臣自大官至庶僚蒼黃罔措之中屢犯死罪而到今曰是曰非未必爲然自有不忍聞之敎爲臺諫者不傳與傳俱是死罪俄者開留有非斥臺臣之言而雖使開留處臺地必將無所措手矣伏願亟寢三司遞差之命焉上曰臺臣處地誠不無難處之端而今日三司之擧措則開留之言誠是矣獻重曰殿下旣許禁令還收之啓則三字刀削豈可暫緩而遽下譴責臣等不能無憾於天地之大也上曰還收之啓姑無批答遞差之玉堂又何可煩奏乎以下五行刀削上曰予於此事果不能遵守一規左右酬應有若水之東西隨決隨防於此須勿責予也況今早朝臨殿水剌未進御且有膈氣上升之慮卿其就座濟恭曰聖敎如此萬萬憂慮臣何敢更言而第古人亦於大關義理處有以去就爭之者臣於聖門之世豈欲便訣而傳不云乎言不行則去臣雖無似亦有廉隅則決不可晏然自處以大官將從此而逝矣仍先退上命書傳敎曰加卜上曰領相入侍賤臣承命出傳與領議政洪樂性偕入上曰鼎席不可不備卿意必有商量者誰某爲可樂性曰以臣衰朽之質備位而已況昏瞀爲病精神索然者乎至於應行常事亦不得如人爰立何等大事而臣豈敢薦剡乎上曰第言之樂性曰實無以仰對矣上曰目今頹綱之時宜思振刷之道豈可一向爰立於年老之中乎前左相亦非年富力强之人大抵大臣之任或取以人器或取以文學其道不一守禦使非不好也念其家盈滿之懼向筵亦有下敎者而其子新登榮途其在惜福之道始待日後未晩摠戎使亦好而殆同勳臣勳與戚旣無間焉且年纔五十不必汲汲爲之此外時在藩任之人果是年富力强文學則出入館閣責之以振紀綱變渝俗之政予意以爲莫有過於此者卿則以爲如何樂性曰聖敎誠然臣豈不仰揣乎實合於三事之任矣上曰然則吾之相定矣卿難更爲登筵次對先此爲之樂性曰卽見平安監司李秉模所報則枚擧泰川縣監徐有悌順川郡守許根鐵山府使柳畊德川郡守李敬魯牒呈以爲泰川縣各樣逋欠八千三百二十石順川郡各庫逋欠三千三百五十石依詳定每石三兩今已收捧今若還分則有穀多之弊欲爲移貿則四隣又皆不願上送戶曹實合事宜鐵山府昨年耗條中折米限三千石依詳定特許作錢上納俾除民弊德川郡勿以昨年耗條二千石爲限五六千石預報戶曹待秋成依詳定發賣以慰目下不願受之民情爲辭矣關西糶弊幾皆釐救而今此泰順兩邑逋穀收捧之錢又爲分給則實有穀多病民之慮上送戶曹一款特爲許施而至於德鐵兩邑元還數旣夥多則耗條之量宜作錢亦可爲除民弊之道此則令道臣往復戶曹從便擧行之意一體分付何如上曰依爲之出擧條樂性曰卽見黃海監司李泰永所報則以爲金川郡捧留大興小米一千石太八百石移轉延安府事前已狀請蒙允矣本府以沿海之地商船湊集市直低下無異常年而採漁資食受賑糊口目下形勢足爲支活則百里轉輸民情不願金川郡移轉米太特爲還寢爲辭矣賑政旣已垂畢民傳亦不願受則不必强以轉粟以貽民弊移轉一款依所請還寢何如上曰依爲之出擧條文源曰太廟大享時守僕擧行極爲苟艱故景慕宮守僕通瀜使用之意已有仰奏而臣問于諸郞官諸守僕則皆以爲每當親享尤爲苟艱此後親享時景慕宮守僕入直外竝令合力擧行合宜云以此分付禮曹以爲遵行之地何如上曰依爲之出擧條頤之曰今番新鑄錢爲十五萬兩除出諸般應下則利條實數爲二萬二千二百餘兩而鑄役旣以撤罷來五月初一日爲始依例行用利條區處之道下詢廟堂處之何如上曰依爲之出擧條命書榻敎曰平安監司之代卽爲議薦今日政下批待下批當日辭朝又命書榻敎曰吏曹判書前望單子入之履翼曰新除授本曹判書待下批牌招同參政事之地何如上曰依爲之出擧條命書榻敎曰禮曹判書洪良浩許遞前判書閔鍾顯仍任牌招察任又命書榻敎曰試官黃昇源代行副司直韓光綮爲之又命書榻敎曰以下十三字刀割王大妃殿進御加減六君子湯自明日停止上曰次對先退大臣以下以次先退上命內侍傳賦表御題於大容曰與史官一人持此御題馳詣泮宮日次受點生進處試取以來可也勉兢曰四學齋任儒生謂以疏頭被罪皆引義不爲入庭矣上曰諸生事極爲可駭朝廷非不知待士之禮向者畿營動駕也渠輩之所爲令人代羞不可責之以士習竝汰其齋任只令館儒齋生應講事同成均出傳曉諭諸生可也同成均鄭昌順承命出傳上曰命官雖已出副試官先爲開講可也生員兪益柱等以次應講訖上曰兪益柱外不入來館掌色亦爲差代也引儀唱禮畢上還內諸臣以次退出